2. ปัจจัยความเสี่ยง

  การดำเนินธุรกิจของบริษัทฯ มีปัจจัยความเสี่ยง ทั้งปัจจัยภายนอก และปัจจัยภายใน
  ซึ่งอาจส่งผลกระทบต่อผลการดำเนินงาน ฐานะการเงิน และการบรรลุเป้าหมายของบริษัทฯ
  สรุปได้ดังนี้

2.1 ความเสี่ยงในการประกอบธุรกิจ

มีปัจจัยความเสี่ยงหลายด้านที่ส่งผลต่อการเติบโตของธุรกิจ และการสร้างกำไรอย่างต่อเนื่อง

2.1.1 ราคา และความพอเพียงของปริมาณวัตถุดิบ และบรรจุภัณฑ์

  น้ำตาลทราย เป็นวัตถุดิบหลักในการผลิตเครื่องดื่มของบริษัทฯ
  ปัจจุบันราคาน้ำตาลทรายมีการปรับตัวสูงขึ้น
  เนื่องจากปริมาณผลผลิตน้ำตาลทรายที่ลดลงไม่เพียงพอต่อความต้องการ และบางพื้นที่
  มีการปรับราคาจำหน่ายขึ้นไปอยู่ในระดับที่สูงกว่าราคาที่ทางภาครัฐได้กำหนดไว้
  จึงเป็นเรื่องที่สร้างความกังวลเกี่ยวกับภาวะการขาดแคลน น้ำตาลทรายในอนาคต
  และในปีที่ผ่านมา วิกฤติการณ์ของผลผลิตทางการเกษตรได้ทวีความรุนแรงขึ้น
  จากสภาพอากาศที่แปรปรวน ส่งผลกระทบต่อความเพียงพอของปริมาณน้ำตาลทรายในตลาดโลก
  อย่างต่อเนื่อง อย่างไรก็ตาม บริษัทฯ ได้มีการยืนยันปริมาณความต้องการน้ำตาลทรายกับผู้ขาย
  เพื่อให้เพียงพอกับเป้าหมายยอดขายที่บริษัทฯกำหนดไว้ในแต่ละปี จึงทำให้สามารถมั่นใจได้ว่า
  บริษัทฯ มีน้ำตาลทรายเพียวพอต่อการการผลิตให้ได้เพียงพอกับเป้าหมายการขายของบริษัทฯ
  อย่างแน่นอน

  ขวดพีอีที ผลของการเติบโตของผลิตภัณฑ์แบบไม่คืนขวด ( Non - Returnable )
  โดยเฉพาะเครื่องดื่มในขวดพีอีที
  ทำให้ราคาขวดพีอีทีกลายเป็นต้นทุนหลักอีกประเภทหนึ่งของบริษัทฯ
  ความผันผวนของราคาน้ำมันเชื้อเพลิงส่งผลกระทบโดยตรงต่อราคาขวดพีอีที นอกจากนี้
  การที่ผลผลิตฝ้ายในตลาดโลกที่ไม่พอเพียง ทำให้อุตสาหกรรมสิ่งทอหันมาใช้เส้นใยสังเคราะห์ (
  Polyester Fiber )
  ซึ่งมีวัตถุดิบหลักในการผลิตเช่นเดียวกับการผลิตเม็ดพลาสติกที่ใช้ในการผลิตขวดพีอีที
  ทำให้ต้นทุนปรับสูงขึ้น

  นอกจากน้ำตาลทราย และขวดพีอีทีที่กล่าวข้างต้น ยังมีบรรจุภัณฑ์อื่น ได้แก่ ฝาจีบ และกระป๋อง
  ซึ่งราคาผันแปร ตามราคาแผ่นเหล็ก และอลูมิเนียม อย่างไรก็ตาม บริษัทฯ
  ได้มีการปรับเปลี่ยนรูปแบบบรรจุภัณฑ์ เพื่อบรรเทาภาระต้นทุน

2.1.2 ค่าแรง

  การปรับขึ้นค่าแรงขั้นต่ำตามที่รัฐบาลประกาศบังคับใช้ ทำให้ต้นทุนการผลิต
  และดำเนินการของบริษัทฯ เพิ่มขึ้น นอกจากนี้การขาดแคลนแรงงานในบางพื้นที่
  โดยเฉพาะพื้นที่ในเขตนิคมอุตสาหกรรม หรือพื้นที่ใกล้เคียง ได้กลายเป็นปัญหาสำคัญ
  ในการดำเนินธุรกิจของบริษัทฯ บริษัทฯ จึงได้เน้นให้มีการพัฒนาบุคลากร
  และปรับเปลี่ยนวิธีการทำงานเพื่อเพิ่มประสิทธิภาพ

2.1.3 อัตราภาษีสรรพสามิต

ภาษีสรรพสามิตเป็นอีกหนึ่งต้นทุนหลัก โดยเป็นปัจจัยภายนอกซึ่งกำกับดูแลโดยภาครัฐ การปรับอัตรา
หรือฐานภาษี เป็นปัจจัยเสี่ยงอย่างหนึ่ง บริษัทฯ
จึงจัดให้มีหน่วยงานรับผิดชอบดูแลในเรื่องนี้คอยติดตาม ประสานงาน และให้ข้อมูลกับภาครัฐ

4.  ราคาน้ำมันเชื้อเพลิง

การผันผวนของราคาน้ำมันดีเซลส่งผลกระทบโดยตรงต่อต้นทุนการขนส่ง
และการจัดจำหน่ายสินค้าของบริษัทฯ อีกทั้งยังส่งผลกระทบในทางอ้อมต่อราคาวัตถุดิบ
และบรรจุภัณฑ์หลายชนิด เช่นขวดพลาสติกพีอีที กระป๋อง และฝาจุกจีบ นอกจากนี้
สถานการณ์ความไม่แน่นอนทางการเมืองในหลายประเทศซึ่งเป็นผู้ผลิตน้ำมัน ก่อให้เกิดความกังวล
ทั้งในเรื่องราคา และความเพียงพอของปริมาณน้ำมันเชื้อเพลิง บริษัทฯ
ได้ดำเนินมาตรการเพื่อลดความเสี่ยงดังกล่าว
ด้วยการนำมาตรการลดการใช้น้ำมันดีเซลมาตั้งเป็นดัชนีวัดผลการทำงาน
และมีการใช้พลังงานทางเลือกอื่นๆ ซึ่งมีทีมพนักงานคอยติดตามดูแลอย่างใกล้ชิด

5.  พฤติกรรมของผู้บริโภค

  ด้วยความหลากหลายของเครื่องดื่มที่มีมากขึ้น
  และความต้องการของผู้บริโภคที่หันไปนิยมเครื่องดื่มไม่อัดลม น้ำผลไม้ และ Functional
  Drinks บริษัทฯ มีผลิตภัณฑ์น้ำดื่มคริสตัล และเครื่องดื่มไม่อัดลมอื่นๆ หลายชนิด
  ซึ่งมีอัตราการเติบโตของยอดขายอย่างต่อเนื่อง ทำให้สัดส่วนรายได้ของเครื่องดื่มไม่อัดลมเพิ่มขึ้น

6.  สภาพดินฟ้าอากาศ

ความแปรปรวนของอากาศในช่วงหลายปีที่ผ่านมาทวีความรุนแรง และส่งผลกระทบในวงกว้าง
วิกฤตการณ์น้ำท่วม ในหลายจังหวัดส่งผลกระทบต่อยอดขาย และค่าใช้จ่ายของบริษัทฯ

7.  การเปลี่ยนแปลงนโยบายของรัฐบาล

เช่น การปรับฐานการจัดเก็บภาษี การควบคุมราคา รวมถึงการออกกฎข้อบังคับในการทำธุรกิจ
และอุตสาหกรรมต่างๆ เป็นต้น

  เพื่อเป็นการบรรเทาผลกระทบจากปัจจัยข้างต้น บริษัทฯ
  ได้ดำเนินมาตรการในการควบคุมค่าใช้จ่าย ปรับเปลี่ยน และ พัฒนากระบวนการทำงาน
  เพื่อให้เกิดประสิทธิภาพและประสิทธิผลในการทำงานที่ดียิ่งขึ้นทั่วทั้งองค์กร

1.  ความเสี่ยงเกี่ยวกับการผลิต

  จากการที่อุตสาหกรรมผลิตเครื่องดื่มเป็นธุรกิจที่ต้องลงทุนสูงในการก่อสร้างโรงงาน
  รวมทั้งเครื่องจักรอุปกรณ์ ที่เกี่ยวข้องกับการผลิต ซึ่งบริษัทฯ
  จะต้องอาศัยยอดการผลิตที่ค่อนข้างสูง และมีประสิทธิผลให้ถึงจุดคุ้มทุน นอกจากนี้
  การที่เครื่องดื่มน้ำอัดลมเป็นสินค้าที่มีฤดูการจำหน่าย โดยมียอดความต้องการสูงในช่วงฤดูร้อน
  ฝ่ายบริหารจึงจำเป็นอย่างยิ่ง ที่จะต้องวางแผนการผลิต
  และการลงทุนในเครื่องจักรอุปกรณ์การผลิตอย่างระมัดระวัง มิฉะนั้น จะประสบกับภาวะ
  กำลังการผลิตอาจไม่เพียงพอในช่วงฤดูร้อน
  และมีกำลังการผลิตเหลือเกินความต้องการในช่วงเวลาอื่นๆ ได้

  นอกจากนี้ การเติบโตอย่างรวดเร็วของยอดการจำหน่ายน้ำดื่มคริสตัล ทำให้บริษัทฯ
  เพิ่มการลงทุนในเครื่องจักรการผลิตเพื่อให้เพียงพอกับความต้องการ

2.  ความเสี่ยงด้านการบริหาร และการจัดการ

  เนื่องจากการจัดจำหน่ายเครื่องดื่ม และน้ำอัดลมโดยรวม ยังเป็นการขายตรงให้กับลูกค้า
  และผู้บริโภคเป็นส่วนใหญ่ จึงต้องอาศัยความรวดเร็ว ความสม่ำเสมอในการให้บริการ
  รวมทั้งการเสนอรายการสมนาคุณ และผลตอบแทนสูงสุดกับลูกค้า บริษัทฯ
  จึงติดตามความเคลื่อนไหวของผู้ผลิตรายอื่นๆ เพื่อปรับตัวให้ทันกับการเปลี่ยนแปลงในตลาด
  บริษัทฯ ต้องมีเครือข่ายการจัดจำหน่ายที่มีประสิทธิภาพ และมีพนักงานขายที่ขยันขันแข็ง
  มีความชำนาญ และไหวพริบสูง การพัฒนาบุคลากร การรักษาบุคลากรในองค์กร
  รวมทั้งการจูงใจให้พนักงานมีกำลังใจในการทำงาน จึงเป็นความท้าทาย
  ที่สำคัญอันหนึ่งของบริษัทฯ

  นอกจากนี้ ความสำเร็จในธุรกิจของบริษัทฯ ยังต้องอาศัยการมีแผนงานที่แน่ชัด
  และฐานข้อมูลที่ถูกต้อง และ เป็นปัจจุบันเพื่อเป็นเครื่องมือในการตัดสินใจของผู้บริหาร บริษัทฯ
  มีการลงทุนในระบบสารสนเทศ และอบรมบุคลากร อย่างต่อเนื่อง
  เพื่อให้เกิดความชำนาญในการดำเนินงานให้เกิดประสิทธิภาพ
  สอดคล้องกับความต้องการของบริษัทฯ และสภาพการแข่งขันในตลาดที่เปลี่ยนแปลงไป

2.4 ความเสี่ยงทางด้านการเงิน

2.4.1 การให้สินเชื่อ และการเรียกชำระหนี้

  บริษัทฯ มีการดำเนินนโยบายการให้สินเชื่อที่รัดกุม
  มีการติดตามเร่งรัดการชำระหนี้จากลูกหนี้อย่างสม่ำเสมอ และ
  การตรวจสอบดูแลอย่างใกล้ชิดจากฝ่ายบริหาร ในช่วงภาวะเศรษฐกิจซบเซา
  หรือมีแนวโน้มว่าจะเกิดวิกฤตการณ์ ทางการเงินที่อาจส่งผลกระทบต่อเศรษฐกิจ
  บริษัทฯจะเพิ่มความระมัดระวังในการให้สินเชื่อเป็นพิเศษ และ
  ติดตามการชำระเงินของลูกหนี้อย่างใกล้ชิด

  2.4.2 เสถียรภาพของเงินบาท และความเสี่ยงจากอัตราแลกเปลี่ยน

  มีผลต่อต้นทุนของบริษัทฯ ถึงแม้จะอยู่ในขอบเขตจำกัด เนื่องจากบริษัทฯ ไม่มีเงินกู้
  หรือรายการค้าที่เป็นสกุลเงินตราต่างประเทศ
  ความเสี่ยงจากอัตราแลกเปลี่ยนส่วนใหญ่จึงมีขอบเขตเฉพาะการซื้อเครื่องจักร อะไหล่
  และอุปกรณ์ จากต่างประเทศ นอกจากนี้ การซื้อวัตถุดิบ
  และบรรจุภัณฑ์ส่วนใหญ่ยังเป็นการซื้อจากแหล่งภายในประเทศ

  2.4.3 ความเสี่ยงจากการยกเลิกสัญญาการดำเนินธุรกิจ

  สัญญาสำคัญที่เกี่ยวข้องกับการดำเนินธุรกิจ ได้แก่ สัญญาแต่งตั้งให้บริษัทฯ เป็นผู้ผลิต,
  สัญญาแต่งตั้งผู้จัดจำหน่ายผลิตภัณฑ์เครื่องดื่มน้ำอัดลม ชาพร้อมดื่มลิปตัน และน้ำผลไม้ทรอปิคานา
  ทวิสเตอร์ และสัญญาร่วมมือทางการโฆษณาและการตลาด

  สัญญาการแต่งตั้งผู้ผลิต

  บริษัทฯ ได้ทำสัญญากับ PepsiCo., Inc. และ Seven-Up International (รวมเรียกว่า
  “เป๊ปซี่”) เพื่อเป็นผู้ผลิต ผู้ขาย
  และผู้จัดจำหน่ายเครื่องดื่มน้ำอัดลมภายใต้เครื่องหมายการค้าของเป๊ปซี่แต่เพียงผู้เดียวในประเทศไทย
  (Exclusive Bottling Appointment (“EBA”)) ต่อมาเมื่อวันที่ 31 มีนาคม พ.ศ.2554
  คณะกรรมการได้มีมติยกเลิกสัญญา EBA โดยบริษัทฯ ได้มีหนังสือลงวันที่ 1 เมษายน พ.ศ.2554
  บอกกล่าวเลิกสัญญาดังกล่าวไปยังเป๊ปซี่ โดยให้สัญญามีผล เป็นอันยกเลิกเมื่อสิ้นวันทำการของวันที่
  1 เมษายน พ.ศ.2555 ทั้งนี้ ที่ประชุมสามัญผู้ถือหุ้นประจำปี 2554 เมื่อวันที่ 29 เมษายน 2554
  ได้ให้ความเห็นชอบการดำเนินการของบริษัทฯ ที่เกี่ยวข้องกับสัญญาระหว่างบริษัทฯ กับเป๊ปซี่
  (รวมถึงการเลิกสัญญา)

  ต่อมาในเดือนกรกฎาคม 2554 บริษัทฯ ได้รับหนังสือจากบริษัท เป๊ปซี่-โคล่า (ไทย) เทรดดิ้ง
  จำกัด Seven-Up Nederland, B.V. (รวมเรียกว่า “กลุ่มเป๊ปซี่”) และบริษัท เอสเอส
  เนชั่นแนล โลจิสติกส์ จำกัด (“SSN”) (รวมเรียกกลุ่มเป๊ปซี่ และ SSN ว่า “กลุ่มผู้ถือหุ้นใหญ่”)
  แจ้งว่ากลุ่มผู้ถือหุ้นใหญ่ได้ลงนามในสัญญาจะซื้อจะขายหุ้นของบริษัท โดยในส่วนที่เกี่ยวข้องกับสัญญา
  EBA นั้น หากกลุ่มเป๊ปซี่เป็นฝ่ายขายหุ้นให้กับ SSN และ/หรือผู้ลงทุนฝ่าย SSN
  กำหนดเป็นเงื่อนไขให้บริษัทฯ และเป๊ปซี่ดำเนินการขยายระยะเวลาวันที่การเลิกสัญญา EBA
  มีผลออกไปอีก 7 เดือน นับจากวันที่ 1 เมษายน 2555 โดยในช่วงระยะเวลาที่ขยายออกไปนั้น
  บริษัทฯ จะใช้สูตรในการคิดค่าหัวน้ำเชื้อที่ซื้อจากเป๊ปซี่ ซึ่งเป็นผลให้ค่าหัวน้ำเชื้อลดลงร้อยละ
  8.61 ต่อปี ก่อนหักส่วนลด (หรือเท่ากับร้อยละ 8.80 ต่อปีหลังจาก หักส่วนลด)
  และหากกลุ่มเป๊ปซี่เป็นฝ่ายซื้อก็จะมีการทำสัญญาระหว่างบริษัทฯ กับเป๊ปซี่ ฉบับใหม่
  ซึ่งมีกำหนดระยะเวลาและมีเงื่อนไขที่แตกต่างจากสัญญา EBA ปัจจุบันหลายประการ

  บริษัทฯ ได้จัดประชุมวิสามัญผู้ถือหุ้น ครั้งที่ 2/2554 เมื่อวันที่ 26 สิงหาคม พ.ศ.2554
  และที่ประชุมได้พิจารณาอนุมัติการดำเนินการต่างๆ ให้การซื้อขายหุ้นสำเร็จลุล่วงได้
  รวมถึงการอนุมัติที่เกี่ยวกับสัญญา EBA ข้างต้น ต่อมาปรากฏว่า บริษัท บริษัท ไทยเบฟเวอเรจ
  โลจิสติกส์ จำกัด ซึ่งเป็นผู้ลงทุนฝ่าย SSN
  ได้ซื้อหุ้นจากลุ่มเป๊ปซี่และได้ทำคำเสนอซื้อหุ้นจากผู้ถือหุ้นของบริษัทฯ บริษัทฯ
  ได้ลงนามในหนังสือขยายระยะเวลาการมีผลบังคับของการเลิกสัญญา EBA ออกไป มีกำหนด 7
  เดือนนับแต่วันที่ 1 เมษายน พ.ศ.2555 ดังนั้น สัญญา EBA
  จะเป็นอันสิ้นสุดเมื่อสิ้นวันทำการของวันที่ 1 พฤศจิกายน พ.ศ.2555 ทั้งนี้
  สัญญาอื่นที่เกี่ยวข้องกับสัญญา EBA คือ สัญญาความร่วมมือทางการตลาด และ การโฆษณา
  (Agreement for Cooperative Advertising and Marketing Principles
  (“Coop”) ก็จะสิ้นสุด ในวันเดียวกัน

  นอกจากนี้ ที่ประชุมวิสามัญผู้ถือหุ้น ครั้งที่ 1/2554 เมื่อวันที่ 15 กุมภาพันธ์ พ.ศ.2554
  ได้มีมติอนุมัติให้บริษัทฯ ดำเนินการตามแผนธุรกิจในอนาคต
  และได้มีการแก้ไขเพิ่มเติมโดยมติที่ประชุมสามัญผู้ถือหุ้น ประจำปี 2554 เมื่อวันที่ 29 เมษายน
  พ.ศ.2554 และที่ประชุมวิสามัญผู้ถือหุ้น ครั้งที่ 2/2554 เมื่อวันที่ 26 สิงหาคม พ.ศ.2554
  สาระสำคัญโดยสรุปของแผนธุรกิจในอนาคตของบริษัทฯ
  ในส่วนที่เกี่ยวข้องกับแผนการดำเนินธุรกิจของบริษัทฯ มีดังนี้

  แผนการดำเนินธุรกิจ

  • การขยายตลาดเครื่องดื่มที่มิใช่น้ำอัดลม โดยการแนะนำผลิตภัณฑ์ใหม่ๆ
  สู่ตลาดภายใต้เครื่องหมายการค้าของบริษัทฯ หรือการเข้าซื้อกิจการที่มีผลิตภัณฑ์
  หรือเครื่องหมายการค้าที่ประสบความสำเร็จในตลาดอยู่แล้ว หรือโดยการ เข้าทำสัญญารับจ้าง
  หรือรับอนุญาต หรือได้รับสิทธิในการผลิตและจำหน่ายหรือเข้าทำสัญญาในรูปแบบอื่นใด
  สำหรับเครื่องดื่มที่มิใช่น้ำอัดลมภายใต้เครื่องหมายการค้าของบุคคลอื่น

  บริษัทฯ อาจดำเนินธุรกิจอย่างอื่นได้ เท่าที่ไม่ขัดหรือแย้งกับแผนธุรกิจในอนาคต เช่น
  การใช้ประโยชน์จากทรัพย์สินของบริษัทฯ การดำเนินธุรกิจอื่น โดยอาศัยศักยภาพของบริษัทฯ
  ตามที่คณะกรรมการจะพิจารณาเห็นสมควร

  • การลงทุนเพิ่มสายการผลิตน้ำดื่มคริสตัลเพื่อรองรับอุปสงค์ที่เพิ่มขึ้นของน้ำดื่ม

  • การเป็นผู้จัดจำหน่ายผลิตภัณฑ์อื่นๆ นอกเหนือจากสินค้าประเภทเครื่องดื่ม

  • การเป็นผู้ผลิตเครื่องดื่มน้ำอัดลมภายใต้เครื่องหมายการค้าอื่น
  ทั้งนี้ขึ้นอยู่กับการเจรจาแก้ไขสัญญาระหว่างบริษัทฯ กับเป๊ปซี่ (ซึ่งเป็นที่ชัดเจนแล้วว่าสัญญา EBA
  และ Coop จะสิ้นสุดลงในวันที่ 1 พฤศจิกายน พ.ศ.2555)

  ที่ผ่านมาบริษัทฯ มีรายได้ส่วนใหญ่จากการเป็นผู้ผลิตและจำหน่ายเครื่องดื่มภายใต้สัญญากับเป๊ปซี่
  ซึ่งเมื่อ สัญญาดังกล่าวสิ้นสุดลง บริษัทฯ จะไม่มีรายได้ และกำไรที่บริษัทฯ
  เคยได้รับภายใต้สัญญาดังกล่าวอีกต่อไป อย่างไรก็ตาม บริษัทฯ
  จะดำเนินการตามแผนธุรกิจในอนาคตโดยอาศัยทรัพยากรต่างๆ ทรัพย์สิน
  รวมทั้งศักยภาพของระบบการ จัดจำหน่ายและขนส่งสินค้าที่เข้มแข็ง
  เพื่อดำเนินการตามแผนธุรกิจในอนาคต ซึ่งบริษัทฯ
  เชื่อมั่นว่าจะไม่ได้รับผลกระทบอย่างมีนัยสำคัญจากการเลิกสัญญากับเป๊ปซี่

  2.4.4 ความเสี่ยงจากอัตราดอกเบี้ย

  ถึงแม้ในปัจจุบันบริษัทฯ และบริษัทย่อยจะไม่มีภาระหนี้สินหรือเงินกู้ยืม แต่ในอนาคต หากบริษัทฯ
  ต้องกู้ยืมเงิน เพื่อขยายการลงทุน อัตราดอกเบี้ยก็เป็นปัจจัยเสี่ยงอีกประการหนึ่ง ซึ่งบริษัทฯ
  ต้องพิจารณาและคำนึงถึงก่อนการ ตัดสินใจลงทุน เพื่อให้เกิดต้นทุนที่ต่ำสุด

  นอกจากปัจจัยที่ได้กล่าวข้างต้น อาจมีปัจจัยอื่น เช่น การเมืองภายในประเทศ
  กฎระเบียบเกี่ยวกับสิ่งแวดล้อม ซึ่งอาจจะมีผลกระทบต่อธุรกิจของบริษัทฯ